
PARLAMENTUL  ROMÂNIEI
CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 7 martie 2007

Nr. Pl-x  15/2007


                                                                  RAPORT

asupra propunerii legislative  pentru modificarea  Legii nr.47/1992 privind organizarea şi funcţionarea Curţii Constituţionale

                În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea  Legii nr.47/1992 privind organizarea şi funcţionarea Curţii Constituţionale, trimisă cu  nr. Pl-x 15 din 6 martie 2007 şi  înregistrată cu nr. 168 din  22 februarie  2007.
               Propunerea legislativă a fost iniţiată de domnul  senator  Gyorgy Frunda.

               Potrivit prevederilor  art. 75 din Constituţia României şi ale art. 92 alin. (8) pct. 2 lit. m) din Regulamentul Camerei Deputaţilor, republicat, Camera Deputaţilor este prima Cameră sesizată.
 Consiliul Legislativ, prin avizul nr.210 din 20.02.2007, a avizat favorabil propunerea legislativă, cu unele observaţii şi propuneri.

 Guvernul, prin punctul de vedere primit şi înregistrat cu nr.168 din 06.03.2007, susţine adoptarea iniţiativei legislative, sub rezerva însuşirii observaţiilor şi  propunerilor formulate de Guvern.
                 Propunerea legislativă are ca obiect de reglementare modificarea Legii nr.47/1992 privind organizarea şi funcţionarea Curţii Constituţionale având ca scop evitarea tergiversării în soluţionarea unor cauze prin suspendarea de drept a judecării fondului ca efect al sesizării Curţii Constituţionale cu o excepţie de neconstituţionalitate, prin reglementarea posibilităţii suspendării facultative.
                 În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat propunerea legislativă, în şedinţa din data de 7 martie 2007. Iniţiatorul propunerii legislative, domnul senator Gyorgy Frunda,  nu a fost prezent la dezbateri. 
 În urma examinării propunerii legislative şi a expunerii de motive, s-a constatat că în concepţia iniţiatorului  suspendarea judecării cauzelor până la soluţionarea excepţiei de neconstituţionalitate  „nu trebuie să fie imperativă, ci trebuie apreciată de la caz la caz de către Preşedintele Curţii Constituţionale.” Comisia a apreciat că suspendarea facultativă poate avea ca efect judecarea cauzei înainte de pronunţarea Curţii Constituţionale, ceea ce ar face inoperabilă decizia Curţii prin care s-a admis excepţia de neconstituţionalitate, aplicarea acesteia neputând fi retroactivă.
                Faţă de considerentele menţionate mai sus, membri comisiei au hotărât, cu 10 voturi pentru şi 3 voturi împotrivă şi 2 abţineri, să  propună plenului Camerei Deputaţilor respingerea propunerii legislative pentru modificarea Legii nr.47/1992 privind organizarea şi funcţionarea Curţii Constituţionale.
      La lucrările comisiei au fost prezenţi 15 deputaţi, din totalul de 27 membrii ai comisiei.
 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
      Consilier,

      Cecilia Păduroiu

